b"\n_START_ARTICLE_\nGaudi\xc3\xb3s de Tarassona\n_START_SECTION_\nVida\n_START_PARAGRAPH_\nEs conserven poques dades sobre la seva vida i la majoria en fonts tardanes. Quan el 1573 se'n van traslladar les restes, es va trobar un pergam\xc3\xad a la tomba amb un breu text llat\xc3\xad: juntament amb les lectures del breviari de la catedral, s\xc3\xb3n les \xc3\xbaniques fonts que ens en diuen alguna cosa._NEWLINE_Era fill de Guntha, oficial (spatharius) a la cort del rei visigot Teodoric el Gran entre 510 i 525. L'educaci\xc3\xb3 del nen es va confiar a Sant Victori\xc3\xa0 de Sobrarb, abat del monestir d'Oca, prop de Burgos, que el va adre\xc3\xa7ar envers la vida eclesi\xc3\xa0stica._NEWLINE_El 512 va ingressar com a monjo al monestir d'As\xc3\xa1n, tamb\xc3\xa9 dirigit per Victori\xc3\xa0, i hi fou fins que els clergues de Tarassona el van escollir com a bisbe l'any 527._NEWLINE_Ja no se sap res m\xc3\xa9s del que va fer. La data de la seva mort tamb\xc3\xa9 \xc3\xa9s incerta. Sembla que en una visita a Asan per a veure Victori\xc3\xa0 va passar per Escor\xc3\xb3n i hi va morir un 29 d'octubre, cap a l'any 541 (el pergam\xc3\xad no indica l'any)._NEWLINE_Aviat va ser venerat com a sant. L'esgl\xc3\xa9sia de Tarassona el celebrava el 3 de novembre. Va ser sebollit a l'esgl\xc3\xa9sia d'Escor\xc3\xb3n i anys m\xc3\xa9s tard, va ser traslladat al monestir d'As\xc3\xa1n, on va ser enterrat amb el seu mestre Victori\xc3\xa0. El 1573 es va traslladar novament, ara a la Catedral de Tarassona, on encara \xc3\xa9s avui."